b'\n_START_ARTICLE_\nDrocea - Zarand\n_START_SECTION_\nLocalizare\n_START_PARAGRAPH_\nAria natural\xc4\x83 se \xc3\xaentinde \xc3\xaen partea central sud-estic\xc4\x83 a jude\xc8\x9bului Arad, pe teritoriile administrative ale comunelor Alma\xc8\x99, B\xc3\xa2rzava, Brazii, Buteni, Chisindia, Conop, Gurahon\xc8\x9b \xc8\x99i Tau\xc8\x9b. Aceasta este str\xc4\x83b\xc4\x83tut\xc4\x83 de drumul jude\xc8\x9bean DJ708A care leag\xc4\x83 satul B\xc3\xa2rzava de Tau\xc8\x9b.\n_START_SECTION_\nDescriere\n_START_PARAGRAPH_\nZona a fost declarat\xc4\x83 arie de protec\xc8\x9bie special\xc4\x83 avifaunistic\xc4\x83 prin Hot\xc4\x83r\xc3\xa2rea de Guvern nr.971 din 2011 (privind modificarea \xc8\x99i comletarea Hot\xc4\x83r\xc3\xa2rii de Guvern 1284/2007, privind declararea ariilor de protec\xc8\x9bie special\xc4\x83 avifaunistic\xc4\x83, ca parte integrant\xc4\x83 a re\xc8\x9belei ecologice europene Natura 2000 \xc3\xaen Romania) \xc8\x99i se \xc3\xaentinde pe o suprafa\xc8\x9b\xc4\x83 de 40.677 hectare. Aceasta include rezerva\xc8\x9biile naturale Locul fosilifer Monoro\xc8\x99tia \xc8\x99i Runcu-Gro\xc8\x99i \xc8\x99i se suprapune siturilor de importan\xc8\x9b\xc4\x83 comunitar\xc4\x83: Zarandul de Vest \xc8\x99i Drocea._NEWLINE_Situl reprezint\xc4\x83 o zon\xc4\x83 natural\xc4\x83 (habitate de p\xc4\x83duri \xc3\xaen tranzi\xc8\x9bie, p\xc4\x83duri caducifoliate, paji\xc8\x99ti ameliorate, terenuri arabile) \xc3\xaencadrat\xc4\x83 \xc3\xaen bioregiunea continental\xc4\x83 a Mun\xc8\x9bilor Zarandului (grup\xc4\x83 montan\xc4\x83 a Mun\xc8\x9bilor Apuseni apar\xc8\x9bin\xc3\xa2nd de lan\xc8\x9bul muntos al Carpa\xc8\x9bilor Occidentali); constituit\xc4\x83 din culmi joase aflate \xc3\xaentre cursurile r\xc3\xa2urilor Mure\xc8\x99 \xc8\x99i Cri\xc8\x99ul Alb. Din punct de vedere geologic, aceste culmi (ce pornesc de la altitudini minime de sub 200 m, ajung\xc3\xa2nd la punctul maxim de 836 m. atins \xc3\xaen V\xc3\xa2rful Drocea) sunt dezvoltate pe strate de sedimentare alc\xc4\x83tuite din \xc8\x99isturi cristaline, roci magmatice, calcare, tufuri vulcanice \xc8\x99i roci de granit. Situl \xe2\x80\x9eDrocea - Zarand\xe2\x80\x9d ad\xc4\x83poste\xc8\x99te \xc8\x99i asigur\xc4\x83 condi\xc8\x9bii prielnice de vie\xc8\x9buire mai multor specii de p\xc4\x83s\xc4\x83ri (migratoare, de pasaj sau sedentare), dintre care unele protejate la nivel european sau aflate pe lista ro\xc8\x99ie a IUCN.\n_START_SECTION_\nBiodiversitate\n_START_PARAGRAPH_\nLa baza desemn\xc4\x83rii sitului se afl\xc4\x83 c\xc3\xa2teva specii avifaunistice enumerate \xc3\xaen anexa I-a a Directivei Consiliului European 147/CE din 30 noiembrie 2009 (privind conservarea p\xc4\x83s\xc4\x83rilor s\xc4\x83lbatice) \xc8\x99i aflate pe lista ro\xc8\x99ie a IUCN._NEWLINE_Specii de p\xc4\x83s\xc4\x83ri migratoare semnalate \xc3\xaen arealul sitului: acvil\xc4\x83 pitic\xc4\x83 (Hieraaetus pennatus), acvil\xc4\x83 \xc8\x9bip\xc4\x83toare mic\xc4\x83 (Aquila pomarina), coco\xc8\x99ul de mesteac\xc4\x83n (Bonasa bonasia), bufni\xc8\x9b\xc4\x83 (Bubo bubo), caprimulg (Caprimulgus europaeus), cristei de c\xc3\xa2mp (Crex crex), barz\xc4\x83 alb\xc4\x83 (Ciconia ciconia), barz\xc4\x83 neagr\xc4\x83 (Ciconia nigra), cioc\xc4\x83nitoarea neagr\xc4\x83 (Dryocopus martius), cioc\xc4\x83nitoarea de stejar (Dendrocopos medius), cioc\xc4\x83nitoarea de gr\xc4\x83din\xc4\x83 (Dendrocopos syriacus), cioc\xc4\x83nitoarea verzuie (Picus canus), muscar mic (Ficedula parva), muscar gulerat (Ficedula albicollis), cioc\xc3\xa2rlia de p\xc4\x83dure (Lullula arborea), sfr\xc3\xa2ncioc ro\xc8\x99iatic (Lanius collurio), sfr\xc3\xa2nciocul cu frunte neagr\xc4\x83 (Lanius minor) \xc8\x99i huhurezul mare (Strix uralensis)._NEWLINE_Vegeta\xc8\x9bia este constituit\xc4\x83 din mai multe rarit\xc4\x83\xc8\x9bi floristice (arbori, arbusti, ierburi \xc8\x99i flori); printre care: fag balcanic (Fagus moesiaca), stejar pufos (Quercus pubescens), ienup\xc4\x83r (Juniperus communis), ghimpe (Ruscus aculeatus), tulichin\xc4\x83 (Daphne mezereum), clopo\xc8\x9bei (Campanula grossekii), r\xc3\xa2njic\xc4\x83 (Cardamine flexuosa), br\xc3\xa2ndu\xc8\x99\xc4\x83 de toamn\xc4\x83 (Crocus banaticus), pufuli\xc8\x9b\xc4\x83 (Epilobium montanum), laleaua pestri\xc8\x9b\xc4\x83 (Fritillaria meleagris), ghiocel (Galanthus nivalis), sp\xc3\xa2nz (Helleborus purpurascens), vioreaua (Scilla bifolia), opai\xc8\x9b\xc4\x83 (Silene heuffelii) sau iarb\xc4\x83 moale (Stellaria holostea).'